2025.gada 29.janvārī Nolikums Nr.NOL\_\_/2025

Olainē

Apstiprināts ar Olaines novada pašvaldības domes 2025.gada 29.janvāra sēdes lēmumu

(1.prot., 9.p.)

**Sporta komisijas nolikums**

*Izdots saskaņā ar Pašvaldību likuma 10.panta pirmās daļas 13.punktu un 50.panta pirmo daļu*

1. **Vispārīgie jautājumi**

1. Nolikums nosaka Olaines novada pašvaldības (turpmāk – Pašvaldība) Sporta komisijas (turpmāk – Komisija) struktūru, izveidošanas kārtību, uzdevumus, pienākumus, tiesības un atbildību.

2. Komisija ir pastāvīga koleģiāla institūcija, kuru izveido un pārrauga Olaines novada pašvaldības dome (turpmāk – Dome) sporta jautājumu risināšanai, kā arī Saistošajos noteikumos “Par pašvaldības atbalstu sporta veicināšanai Olaines novadā” (turpmāk – Noteikumi) noteikto uzdevumu veikšanai.

3. Komisija savā darbā ievēro Vispārējos tiesību principus, Latvijas Republikas likumus, Sporta likumu, Latvijas Republikas Ministru kabineta noteikumus, Domes lēmumus, Saistošos noteikumus un citus saistošus normatīvos dokumentus, šo nolikumu, kā arī ētikas un morāles normas.

4. Komisijas vārdisko un skaitlisko sastāvu nosaka un apstiprina Dome.

5. Komisijas darbību koordinē un vada Komisijas priekšsēdētājs, kuru ievēl Dome.

1. **Komisijas uzdevumi, pienākumi, tiesības un atbildība**

6. Komisijas uzdevumi ir:

6.1. izskatīt un izvērtēt Noteikumu pieteikumus par finansiālo atbalstu dalībai sporta sacensībās un treniņnometnēs un atbalstu veselīga dzīvesveida veicināšanai;

6.2. izvērtēt sporta atbalsta saņēmēju iesniegtās atskaites un tai pievienotos dokumentus un finansiālā atbalsta izlietojuma atbilstību tā piešķiršanas mērķim;

6.3. sniegt priekšlikumus par budžeta sadalījumu finansiālam atbalstam sportistiem sporta sacensībām un treniņnometnēm;

6.4. piedalīties sporta nozares attīstības stratēģijas izstrādē un tās mērķu īstenošanā, kā arī ar sporta nozares jautājumiem saistītu lēmumu projektu izstrādāšanā;

6.5. izvērtēt un sniegt priekšlikumus Domei par individuālo atbalstu sportistam par viņa sasniegumiem un ieguldījumiem sportā, pārstāvot Olaines novadu, kā arī no trūcīgām vai maznodrošinātām mājsaimniecībām, sniedzot atbalstu pirms sacensībām vai treniņnometnēm.

7. Komisijai ir pienākums:

7.1. iepazīties ar valstī spēkā esošajiem normatīvajiem aktiem, Domes lēmumiem un Domes normatīvajiem aktiem, kas attiecas vai regulē Komisijas kompetencē nodotos risināmos jautājumus;

7.2. sagatavot lēmuma projektus iesniegšanai Domē;

7.3. informēt attiecīgās iestādes, organizācijas un fiziskas personas par pieņemtajiem lēmumiem par finansiālā atbalsta piešķiršanu vai nepiešķiršanu;

7.4. pēc Domes pieprasījuma sniegt pārskatu par Komisijas darbību.

8. Komisijai ir tiesības:

8.1. pieprasīt un saņemt no uzņēmumiem, iestādēm, organizācijām un pašvaldību institūcijām nepieciešamo informāciju Komisijas kompetencē esošo jautājumu risināšanai;

8.2. piedalīties Domes sēdēs un izteikt Komisijas viedokli tās kompetencē esošajos jautājumos;

8.3. ar Komisijas motivētu lēmumu un/vai normatīvajos aktos noteiktajos gadījumos noteikt, ka Komisijas sēdes ir slēgtas.

9. Komisija atbild par:

9.1. šajā Nolikumā noteikto pienākumu, uzdevumu savlaicīgu izpildi un likumības ievērošanu;

9.2. iegūtās informācijas par sportistu, biedrību vai sporta klubu~~,~~ konfidencialitātes saglabāšanu vai tādas privātas informācijas saglabāšanu, kura iegūta, pildot darba pienākumus Komisijā.

1. **Komisijas sastāvs un kompetence**

10. Komisija sastāv no 7 (septiņiem) vēlētiem locekļiem:

10.1. Komisijas priekšsēdētājs;

10.2. Komisijas priekšsēdētāja vietnieks;

10.3. 5 (pieci) Komisijas locekļi.

11. Komisijas priekšsēdētāja vietnieku ievēl no Komisijas locekļu vidus.

12. Komisijas priekšsēdētājs, bet viņa prombūtnes laikā Komisijas priekšsēdētāja vietnieks:

12.1. vada Komisijas darbu;

12.2. vada Komisijas sēdes, apstiprina sēžu darba kārtību;

12.3. paraksta Komisijas pieņemtos lēmumus;

12.4. atbild par Komisijas locekļu kvalifikācijas paaugstināšanu.

12.5. seko līdzi izmaiņām Latvijas Sporta likumā un citos normatīvajos aktos, kas attiecas uz sporta nozares jautājumiem, un par to informē Komisijas locekļus.

13. Komisijas locekļi piedalās Komisijas sēdēs, pieņem lēmumus, atklāti balsojot, sagatavo un iesniedz priekšlikumus Komisijas darba uzlabošanai.

14. Par piedalīšanos Komisijas sēdēs, kā arī par Komisijas uzdoto pienākumu pildīšanu Komisijas locekļi saņem atlīdzību saskaņā ar Pašvaldības atlīdzības nolikumu.

1. **Komisijas tiesiskuma nodrošinājums un darba organizācija**

15. Par Komisijas pieņemto lēmumu tiesiskumu atbild tās locekļi.

16. Komisijas sēdes tiek sasauktas pēc nepieciešamības. Komisijas sēdes sasauc priekšsēdētājs, nosakot sēdes laiku, vietu un izskatāmo jautājumu dienas kārtību.

17. Komisija pieņem lēmumus atklātās vai slēgtās sēdēs.

18. Komisija tiesīga izskatīt pieteikumus finansiālā atbalsta dalībai sporta sacensībās un treniņnometnēs un atbalstam veselīga dzīvesveida veicināšanai, ja sēdē piedalās ne mazāk kā puse no Komisijas locekļu sastāva.

19. Komisija lēmumu pieņem ar klātesošo balsstiesīgo locekļu vienkāršu balsu vairākumu. Ja, balsojot par lēmumu, balsis sadalās vienādi, izšķiroša ir Komisijas priekšsēdētāja balss.

20. Komisijas pieņemto lēmumu var apstrīdēt Domē, iesniedzot sūdzību Komisijā (Zemgales ielā 33, Olainē, Olaines novadā, Olaines novada Valsts un pašvaldības vienotajā klientu apkalpošanas centrā).

Domes priekšsēdētājs A.Bergs